Oskars Stalts

Oskaras Staltas (, 1903 m. lapkričio 1 d. Kolka, Rusijos imperija – 1992 m. lapkričio 15 d. Ryga, Latvija) – lyvių tolimojo plaukiojimo kapitonas, vienas iš lyvių ansamblio „Līvlist“ steigėjų. Sovietinių represijų auka.

 Biografija 
Gimė Kolkos lyvių šeimoje, iš viso turėjusioje aštuonis vaikus. Tėvas – Karlis Staltė, lyvių patriarcho, poeto Karlio Staltės bendravardis antros eilės netikras pusbrolis, motina – Ana Štalerė. Oskaras Staltas burlaiviais plaukti į jūrą pradėjo nuo 15-os metų. Tarnavo pirmojo Latvijos prezidento Janio Čakstės garbės sargyboje. Prieš karą plaukiojo po artimas ir tolimas jūras, pradėjęs kaip junga ir galiausiai tapęs bocmanu. Kurį laiką dirbo motorinio burlaivio „Jūrnieks“ šturmanu. Studijuodamas Rygoje įsteigtoje K. Valdemaro jūreivystės mokykloje, tolimojo plaukiojimo kapitonų klasėje, susipažino su šios mokyklos raštvede Marija Kangyzere (Marija Kangīzere) ir ją vedė. 1940 m. jūreivystės mokyklą baigė, tai buvo paskutinė šios mokyklos absolventų laida prieš karą, todėl padirbėti kapitonu nespėjo: prasidėjus Antrajam pasauliniam karui buvo išsiųstas dirbti naru į Gorkį ir vėliau mobilizuotas į Raudonąją armiją. Karo metu Staltų šeimos nariai pasitraukė į Vakarus, kai kurie sovietų valdžios buvo ištremti į Sibirą, per karą iš aštuonių vaikų Kurše (Sykrage) liko vienintelė Ema. Po karo sovietinė valdžia jam, kaip „kenksmingam“ nacionalistui, uždraudė plaukti į jūrą, dirbo Ventspilio jūros uosto viršininko pavaduotoju, vėliau dirbo su jūreivyste nesusijusius darbus. Likusius metus gyveno Rygoje. O. Staltas buvo Latvijos jūreivystės istorijos populiarintojas. 1946 m. gimė sūnus Ojaras, 1949 m. – duktė Helmė. 1962 m., kai dirbo medienos apdorojimo įmonėje, jį suėmė ir nuteisė 10 metų kalėti. Šis įkalinimas susijęs su N. Chruščiovo vykdyta nacionalinių kadrų valymo kampanija.

Jis yra vienas iš 1972 m. Rygoje susibūrusio lyvių ansamblio „Līvlist“ („Lyviai“) steigėjų. Aktyviai palaikė lyviškąją tapatybę, buvo svarbi lyvių bendruomenės figūra. Su vaikaičiais kalbėjo tik lyviškai ir juos išmokė šios kalbos. Jo dukraitė Julgė Staltė – žinoma lyvių kalbos bei kultūros puoselėtoja ir skleidėja. O. Stalto duktė Helmė Staltė su vyru Dainiu 1976 m. įkūrė garsų lyvių ir latvių folkloro ansamblį „Skandinieki“.

Oskaras Staltas palaidotas Rygos Miško kapinėse (Rīgas Meža kapi).

 Išnašos 

 Nuorodos 
 O. Staltas Lyvių šventėje (1992 m.) (iš lyvių kalbos verčia Julgė Staltė)

Kategorija:Lyvių asmenybės